Document ID: 32002R0524

Komission asetus (EY) N:o 524/2002,
annettu 22 päivänä maaliskuuta 2002,
pysyvien tarjouskilpailujen avaamisesta Espanjan, Kreikan ja Italian interventioelinten hallussa olevan rehuksi tarkoitetun riisin myymiseksi uudelleen sisämarkkinoilla annettujen asetusten (EY) N:o 1938/2001, (EY) N:o 1939/2001 ja (EY) N:o 1940/2001 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon riisin yhteisestä markkinajärjestelystä 22 päivänä joulukuuta 1995 annetun neuvoston asetuksen (EY) N:o 3072/95(1), sellaisena kuin se on viimeksi muutettuna komission asetuksella (EY) N:o 411/2002(2), ja erityisesti sen 8 artiklan b kohdan,
sekä katsoo seuraavaa:
(1) Kokemus on osoittanut, että nykyiset sitoumukset, joita tarjouksen tekijöiden on noudatettava komission asetusten (EY) N:o 1938/2001(3), (EY) N:o 1939/2001(4) ja (EY) N:o 1940/2001(5), sellaisina kuin ne ovat muutettuina asetuksella (EY) N:o 15/2002(6), mukaisesti, tulevat käytännössä kalliiksi.
(2) Toimenpidettä voidaan tehostaa säätämällä, että paddyriisin jalostamista ennakolta kuorituksi ja rikotuksi tuotteeksi koskevan nykyisen velvoitteen vaihtoehtona voi olla jalostaminen hiotuksi riisiksi. Uudet vaatimukset, joilla varmistetaan riisin käyttö muuksi kuin ihmisravinnoksi, mahdollistavat riisinjalostuslaitosten osallistumisen tarjouskilpailuun.
(3) Jotta tarjouksen tekijöiden kohtaamiin vaikeuksiin voitaisiin vastata mahdollisimman nopeasti, on säädettävä, että tämä asetus tulee voimaan päivänä, jona se julkaistaan. Myyntiin saatetun riisin myynnin viivästymisen vuoksi viimeiselle osittaiselle tarjouskilpailulle on tarpeen vahvistaa myöhäisempi päivämäärä.
(4) Tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetukset (EY) N:o 1938/2001, (EY) N:o 1939/2001 ja (EY) N:o 1940/2001 seuraavasti:
1) Korvataan 2 artiklan 2 kohta seuraavasti: "2. Tarjouksen tekijöiden on noudatettava seuraavia sitoumuksia:
a) - jos tarjouksen tekijä on rehujen valmistaja:
käyttämään kolmen kuukauden kuluessa tarjouskilpailun päivämäärästä rehussa se riisi, jota koskevan tarjouskilpailun tarjouksen tekijä on voittanut, ylivoimaista estettä lukuun ottamatta, ja tekemään viipymättä ja toimivaltaisten viranomaisten valvonnassa näiden kanssa yhteisymmärryksessä vahvistetuissa tiloissa liitteessä II tarkoitetut käsittelyt, joilla on tarkoitus varmistaa riisin käytön valvonta ja tuotteiden jäljitettävyys,
- jos tarjouksen tekijä on riisinjalostuslaitos:
tekemään riisille, jota koskevan tarjouskilpailun tarjouksen tekijä on voittanut, liitteessä III säädetyt käsittelyt kahden kuukauden kuluessa tarjouskilpailun päivämäärästä, ja käyttämään kyseinen tuote rehuksi neljän kuukauden kuluessa tarjouskilpailun päivämäärästä, ylivoimaista estettä lukuun ottamatta;
b) ottamaan vastuulleen liitteissä II ja III tarkoitetusta jalostuksesta aiheutuvat kulut;
c) pitämään varastokirjanpitoa, jonka avulla voidaan varmistaa, että tarjouksen tekijät ovat noudattaneet sitoumuksiaan."
2) Korvataan 4 artiklan 1 kohta seuraavasti: "1. Tarjoukset ovat hyväksyttäviä ainoastaan, jos niihin on liitetty:
a) todiste siitä, että tarjouksen tekijä on asettanut vakuuden, jonka suuruus on 15 euroa tonnilta;
b) todiste siitä, että tarjouksen tekijä on rehujen valmistaja tai riisinjalostuslaitos;
c) tarjouksen tekijän kirjallinen sitoumus vakuudesta, jonka suuruus vastaa tarjouspäivänä voimassa olleen paddyriisin interventiohinnan, korotettuna 15 eurolla, ja yhtä riisitonnia kohti tarjotun hinnan välistä erotusta ja joka asetetaan kahden työpäivän kuluessa tarjouksen hyväksymistä koskevan ilmoituksen vastaanottamispäivästä."
3) Korvataan 5 artiklan 2 ja 3 kohta seuraavasti: "2. Seuraaviin osittaisiin tarjouskilpailuihin tarkoitettujen tarjousten esittämisen määräaika päättyy kunakin keskiviikkona kello 12.00 (Brysselin aikaa) lukuun ottamatta keskiviikkoa 27 päivä maaliskuuta 2002 ja keskiviikkoa 8 päivä toukokuuta 2002.
3. Viimeiseen osittaiseen tarjouskilpailuun tarkoitettujen tarjousten esittämisen määräaika päättyy 29 päivänä toukokuuta 2002 kello 12.00 (Brysselin aikaa)."
4) Korvataan 10 artiklan 2 kohta seuraavasti: "2. Edellä 4 artiklan 1 kohdan c alakohdassa tarkoitettu vakuus vapautetaan suhteessa käytettyihin määriin ainoastaan, jos interventioelin on tehnyt kaikki tarvittavat tarkistukset varmistuakseen siitä, että tuote on jalostettu tämän asetuksen säännösten mukaisesti.
Vakuus vapautetaan kuitenkin kokonaisuudessaan, jos
- liitteessä II säädetystä käsittelystä annetaan todisteet ja jos hienoista rikkoutuneista riisinjyvistä ja/tai palasista on käytetty rehuksi vähintään 95 prosenttia,
- liitteessä III säädetystä käsittelystä annetaan todisteet ja jos saadusta hiotusta riisistä on käytetty rehuksi vähintään 95 prosenttia;"
5) Korvataan liitteen II otsikon teksti seuraavasti: "2 artiklan 2 kohdan a alakohdan ensimmäisessä luetelmakohdassa tarkoitetut käsittelyt."
6) Lisätään liite III seuraavasti:
"LIITE III
2 artiklan 2 kohdan a alakohdan toisessa luetelmakohdassa tarkoitetut käsittelyt
Riisin haltuunoton yhteydessä sille on tehtävä seuraavat käsittelyt:
1) paddyriisi on käsiteltävä siten, että hiottua riisiä on vähintään 70 prosenttia tuotteesta, paddyriisin painona ilmaistuna;
Saatu hiottu riisi
- sisältää saman prosenttiosuuden kokonaisia jyviä kuin tarjouksen kohteena olevan riisin haltuunoton yhteydessä otettu edustava näyte,
- vastaa ominaisuuksiltaan ja lajikkeeltaan tarjouksen kohteena olevaa riisiä;
2) Jalostuksen jälkeen saatu tuote on merkittävä väriaineella "patenttisininen V E131" tai "kirkkaanvihreä BS (lissamiinivihreä) E142" jotta se voidaan tunnistaa."
7) Liitteestä III tulee liite IV ja liitteestä IV tulee liite V.
2 artikla
Korvataan asetuksen (EY) N:o 1940/2001 liite I tämän asetuksen liitteellä.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan siitä osittaisesta tarjouskilpailusta alkaen, jonka osalta tarjousten esittämisen määräaika päättyy 3 päivänä huhtikuuta 2002.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä maaliskuuta 2002.

Labels: 3
18
17
6